പദ്ധതിപ്രവര്ത്തനങ്ങളില് കാലതാമസം കാസര്ഗോഡ്: ജില്ലയിലെ തദ്ദേശസ്ഥാപനങ്ങളില് എന്ജിനിയറിംഗ് തസ്തികകളില് ഉദ്യോഗസ്ഥക്ഷാമം. അസി. എക്സിക്യൂട്ടീവ് എന്ജിനിയര്, അസി. എന്ജിനിയര്, ഓവര്സിയര് തസ്തികകളിലായി 32 ഒഴിവുകളാണ് ജില്ലയിലുള്ളത്. നിര്വഹണ ഉദ്യോഗസ്ഥരില്ലാത്തതുമൂലം തദ്ദേശസ്ഥാപനങ്ങളിലെ പദ്ധതി പ്രവര്ത്തനങ്ങളിലും പൊതുജനങ്ങള്ക്കുള്ള സേവനങ്ങളിലും കാലതാമസം നേരിടുകയാണ്. ഈസ്റ്റ് എളേരി, ബളാല്, കള്ളാര് എന്നിവയുള്പ്പെടെ 15 പഞ്ചായത്തുകളിലും പരപ്പ, കാറഡുക്ക ബ്ലോക്ക് പഞ്ചായത്തുകളിലും കാസര്ഗോഡ് നഗരസഭയിലുമാണ് നിലവില് അസി. എന്ജിനിയര്മാരില്ലാത്തത്. ഓവര്സിയര്മാരുടെ 13 ഒഴിവുകളുമുണ്ട്. തദ്ദേശസ്ഥാപനങ്ങള്ക്കു കീഴില് റോഡ്, കെട്ടിടനിര്മാണം ഉള്പ്പെടെയുള്ള ജോലികളെയും പൊതുജനങ്ങള്ക്ക് കെട്ടിടനിര്മാണ അനുമതി ഉള്പ്പെടെയുള്ള കാര്യങ്ങളെയും എന്ജിനിയര് ഇല്ലാത്തത് കാര്യമായി ബാധിക്കുന്നുണ്ട്. പലയിടങ്ങളിലും ഒരാളിനുതന്നെ രണ്ടും മൂന്നും പഞ്ചായത്തുകളുടെ ചുമതല നല്കിയിരിക്കുകയാണ്. രണ്ടും മൂന്നും പഞ്ചായത്തുകളുടെ തനത് പദ്ധതികളും ജില്ലാബ്ലോക്ക് പഞ്ചായത്തുകളുടെ പദ്ധതികളും എംഎല്എഎംപി ഫണ്ടുകളുമുള്പ്പെടെ കോടികള് ചെലവഴിക്കുന്ന പദ്ധതികളുടെ എസ്റ്റിമേറ്റ് തയാറാക്കല്, മൂല്യനിര്ണയം, പ്രവൃത്തികളുടെ പുരോഗതി പരിശോധിക്കല്, ബന്ധപ്പെട്ട യോഗങ്ങളില് പങ്കെടുക്കല് എന്നിവയുള്പ്പെടെ ഒരാള്ത്തന്നെ നിര്വഹിക്കേണ്ടിവരുന്നത് കടുത്ത ജോലിഭാരത്തിനും കാലതാമസത്തിനും ഇടയാക്കുന്നു. എല്ലാ കാര്യങ്ങളും നേരിട്ട് ശ്രദ്ധിക്കാനാകാത്തതുമൂലം അഴിമതി നടക്കാനുള്ള സാധ്യതയുമുണ്ട്. ഇതിനെല്ലാം പുറമേയാണ് പൊതുജനങ്ങള്ക്ക് കെട്ടിടനിര്മാണ അനുമതിയുമായി ബന്ധപ്പെട്ട് സൈറ്റ് പരിശോധനയ്ക്കും മറ്റും പോകേണ്ടിവരുന്നത്. എന്ജിനിയര് തസ്തികകളില് സ്ഥിരനിയമനം ലഭിച്ചെത്തുന്ന മറ്റു ജില്ലക്കാരധികവും ചുരുങ്ങിയ നാളുകള്ക്കുള്ളില് സ്ഥലംമാറ്റം നേടിയോ ലീവെടുത്തോ പോകുന്നതാണ് ഇത്രയും ഒഴിവുകളുണ്ടാകാന് കാരണമായത്. തൊഴിലുറപ്പ് പദ്ധതിയുമായി ബന്ധപ്പെട്ട് അതത് തദ്ദേശസ്ഥാപനങ്ങള് താത്കാലികമായി എന്ജിനിയര്മാരെ നിയമിക്കുന്നുണ്ടെങ്കിലും അസി. എന്ജിനിയര്, ഓവര്സിയര് തസ്തികകളിലേക്ക് അങ്ങനെ ചെയ്യാന് അനുമതിയില്ല. അസി. എന്ജിനിയര് തസ്തികയിലേക്ക് ഇപ്പോള് പിഎസ്സി റാങ്ക് പട്ടിക നിലവിലില്ലാത്തതിനാല് എംപ്ലോയ്മെന്റ് എക്സ്ചേഞ്ച് മുഖേന താത്കാലിക നിയമനം നടത്താന് സംസ്ഥാന ചീഫ് എന്ജിനിയറുടെ അനുമതി തേടിയിട്ടുണ്ടെന്ന് എല്എസ്ജി വിഭാഗം ജില്ലാ എക്സിക്യൂട്ടീവ് എന്ജിനിയര് അറിയിച്ചു. ഓവര്സിയര് തസ്തികളിലേക്ക് ഈ രീതിയില് താത്കാലിക നിയമനം നടത്താന് അനുമതി ലഭിച്ചിട്ടുണ്ട്. ഇതിനായുള്ള അഭിമുഖം നവംബര് ആറിന് നടക്കുമെന്നും എക്സി. എന്ജിനിയര് അറിയിച്ചു.